Judecătoarea din procesul lui Vlad Pascu, judecat pentru moartea tinerilor pe care i-a lovit cu mașina în stațiunea 2 Mai în timp ce conducea drogat, a provocat încă o situație controversată în sala de judecată. Tatăl lui Sebi, unul dintre tinerii decedați, a declarat se simte lipsit de orice speranță.
"Sincer, nu mai am nicio speranță în felul în care se face justiție în țara asta. Nu am nicio speranță, când chiar și acum, când m-a văzut cu fotografia fiului meu în mână, m-a întrebat cine sunt. I-am spus că sunt tatăl lui Sebi și l-am adus și pe el în sală pentru a-l putea vedea", a mărturisit tatăl lui Sebastian, cu lacrimi în ochi, la ieșirea din sala de judecată, unde s-a prezentat cu un portret al fiului său
În contextul procesului, tatăl lui Sebastian a adus tabloul fiului său la termenul de azi. Gestul său vine ca replică după ce judecătoarea care conduce procesul a întrebat, la termenul anterior, dacă Sebastian se află în sală.
Tatăl lui Sebi, zguduit: mâine era ziua lui, făcea 22 de ani și în loc să ne bucurăm, mă duc acum la locul accidentului
"Eram cu poza băiatului în mână și doamna judecător mi s-a adresat, m-a întrebat cine sunt. Și i-am spus că sunt Olariu Valentin și am venit cu portretul lui Sebi în sală ca să puteți să vedeți cine este este Sebi. S-a uitat la mine, a zâmbit un pic și atât. Am fost timp de 10 minute, până când a început procesul, față în față cu ea și nu m-a recunoscut. Nu aveai cum să nu știi cine sunt, la cât de mediatizat a fost acest caz", a spus Valentin Olariu, tatăl lui Sebi, într-o intervenție telefonică la B1 Tv.
"Am o emoție... mâine era ziua lui Sebi, făcea 22 de ani și în loc să ne bucurăm, mă duc acum la locul accidentului. Ce pot să vă spun mai mult?! numai părinte să nu fi!", a încheiat Valentin Olariu.
Judecătoarea din dosarul lui Vlad Pascu, șir de gafe
Deși a făcut numeroase gafe de la începutul dosarului, judecătoarea a fost lăsată de Inspecția Judiciară să continue să judece acest dosar, în ciuda incidentului similar care a avut loc pe 22 februarie, când a întrebat despre prezența tânărului decedat fără să își dea seama că acesta nu mai este în viață.
Ministrul Justiției, Alina Gorghiu a reacționat public față de situația judecătoarei din dosarul în care Vlad Pascu este judecat pentru uciderea a doi tineri, după ce magistratul ar fi întrebat dacă în sala de judecată se află persoana decedată în accident.
'Am paralizat când am citit că o doamnă judecătoare a întrebat dacă una dintre victimele ucise la 2 Mai este în sală. Mă bucur că CSM s-a sesizat, mă bucur că IJ verifică amănuntele acestei situații', a afirmat ministrul Alina Gorghiu.